**Otázka č. 1**

***Som učiteľka pre primárne vzdelávanie s 13 ročnou pedagogickou praxou. Rozhodla som sa po 10 rokoch zmeniť zamestnávateľa, u ktorého končím pracovný pomer k 31.7.2022, mesiac august 2022 budem nezamestnaná a k 1.9.2022 nastúpim ako učiteľka pre primárne vzdelávanie v základnej škole. Mám nárok na odmenu?***

***Podľa Dodatku č. 1 ku Kolektívnej zmluve vyššieho stupňa pre zamestnávateľov, ktorí
pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme na rok 2022 zamestnávateľ  poskytne zamestnancovi, ktorého pracovný pomer trvá ku dňa 31. augustu 2022 odmenu podľa § 20 ods. 1 písm. a) zákona o odmeňovaní v sume 500 eur. Odmena bude vyplatená vo výplatnom termíne za mesiac august 2022, najneskôr však do 31. decembra 2022. Ak zamestnanec vykonáva prácu v kratšom týždennom čase, ako je ustanovený týždenný pracovný čas u zamestnávateľa, odmena podľa prvej vety sa pomerne kráti.***

***Odpoveď:***

Vo Vašom prípade pracovný pomer netrvá k 31.8.2022, t. j. odmena Vám podľa vyššie uvedeného Dodatku č.1 Kolektívnej zmluvy vyššieho stupňa na rok 2022 neprináleží. Východiskom pre priznanie odmeny by mohlo byť skoršie uzatvorenie pracovnej zmluvy s novým zamestnávateľom.

**Otázka č. 2**

***Na škole máme dve asistentky učiteľa a digitálneho koordinátora financované
z nenormatívnych finančných prostriedkov. Má byť vyplatená odmena 500 € vyplatená aj týmto zamestnancom? Vykážeme ich vo výkaze, ktorý sa bude zasielať v septembri. Budú upravené nenormatívne FP o tieto čiastky?***

***Odpoveď:***

Finančné prostriedky na vyplatené odmeny a k nim prislúchajúce odvody zamestnávateľa budú poskytnuté jednotlivým zriaďovateľom a školám podľa § 8c ods. 1 písm. b) zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov. To znamená, že to budú normatívne finančné prostriedky. Odmena prináleží aj zamestnancom financovaným prostredníctvom nenormatívnych finančných prostriedkov (napr. asistent učiteľa), pokiaľ spĺňajú podmienky uvedené v Dodatku č. 1 Kolektívnej zmluvy vyššieho stupňa na rok 2022.

Finančné prostriedky za vyplatené odmeny a príslušné odvody zamestnávateľa budú školám refundované na základe údajov o vyplatených finančných prostriedkoch na uvedený účel, ktoré si ministerstvo školstva pozbiera zo škôl prostredníctvom elektronického formulára. Elektronický formulár je potrebné vyplniť do 9.9.2022. Vo formulári zadáte počet zamestnancov vrátane asistenta učiteľa a školského digitálneho koordinátora , ktorým bola vyplatená odmena, celkovú výšku vyplatených mzdových prostriedkov a k tomu príslušné odvody zamestnávateľa.

**Otázka č. 3**

***Sme škola, ktorá nedisponuje dostatočným krytím finančných prostriedkov na účte. Z uvedeného dôvodu by mala polovica zamestnancov vyplatenú odmenu za mesiac august a druhá polovica by mala vyplatenú odmenu v mesiaci septembri. Je možnosť vyplatiť odmenu vo viacerých výplatných termínoch? Ak by bola takáto možnosť, formulár o vyplatených finančných prostriedkoch by sa posielal na dvakrát?***

*Odpoveď:*

V zmysle v Dodatku č. 1 Kolektívnej zmluvy vyššieho stupňa na rok 2022 zamestnávateľ poskytne zamestnancovi, ktorého pracovný pomer trvá ku dňu 31. augustu 2022, odmenu podľa § 20 ods. 1 písm. a) zákona  o odmeňovaní v sume 500 eur. Odmena bude vyplatená vo výplatnom termíne za mesiac august 2022, najneskôr však do 31. decembra 2022. Z uvedeného vyplýva, že nie je povinnosť vyplatiť všetky odmeny k výplatnému termínu za mesiac august 2022.

Formulár o vyplatených finančných prostriedkoch za školu vyplníte len raz bez ohľadu na to, či ste odmeny vyplatili v jednom termíne alebo ich vyplatíte vo viacerých termínoch.

**Otázka č. 4**

***Sme škola, ktorá má výplatný termín za mesiac august 9. septembra. Na vyplatenie 500 € odmien vo výplate za mesiac august nebudeme mať dostatok finančných prostriedkov na účte. Z uvedeného vyplýva, že budeme musieť tieto odmeny vyplácať na viackrát. Kedy môžeme očakávať, že dostaneme prostredníctvom dohodovacieho konania finančné prostriedky na vykrytie nákladov na 500 € odmeny a odvody prislúchajúce k týmto odmenám?***

***Odpoveď:***

V usmernení zaslanom školám k vyplateniu 500 € odmien sa píše, že školy by mali vyplatiť odmenu zamestnancom financovaným zo ŠR vo výplate za mesiac august. Nepredpokladáme, že to bude problém z toho dôvodu, že v čase výplatného termínu za mesiac august, už budú mať školy k dispozícii finančné prostriedky (FP) nielen na výplaty za mesiac august (1/12 z ročného rozpočtu osobných nákladov), ale aj na výplaty za mesiac september (1/12 z ročného rozpočtu osobných nákladov), ktoré vyplácajú začiatkom októbra. Tento posun je spôsobený tým, že v januári sa vyplácali výplaty za december z depozitného účtu.

**Aby vyššie uvedené bolo realizovateľné, ministerstvo požiadalo RUŠS :**

*„Žiadame Vás, aby mesačná dotácia zriaďovateľom škôl  na mesiac september bola odoslaná zo strany RUŠS 2.9.2022!!!.*

*Potrebujeme zabezpečiť, aby :*

* *zriaďovatelia mali finančné prostriedky na svojich účtoch pripísané už 5. septembra 2022,*
* *zriaďovatelia mohli finančné prostriedky poslať na účty škôl obratom po pripísaní na ich účet,*
* *školy mali pripísané  finančné prostriedky na svojich účtoch ešte do termínu výplat za mesiac august, aby tak vedeli zabezpečiť vyplatenie 500 € odmien svojim zamestnancom financovaným zo ŠR.*

*Uvedeným opatrením reagujeme na obavy riaditeľov že finančné prostriedky na september dostanú až po svojom výplatnom termíne, a teda nebudú mať z čoho vyplatiť odmeny zamestnancom v súlade s Dodatkom č.1 Kolektívnej zmluvy vyššieho stupňa.*

*Prosíme Vás, aby ste pri poukázaní FP na september v oznámení zriaďovateľom uviedli „ Žiadame Vás o urýchlené poskytnutie finančných prostriedkov Vašim školám, aby sa vytvoril priestor na vyplatenie 500 € odmien vo výplate za mesiac august“ .*

Snahou MŠVVaŠ SR bude zabezpečiť refundáciu vyplatených FP na osobné náklady súvisiace odmenami vo výške 500 eur čo najskôr. Ak by sa to ministerstvu nepodarilo do výplat za mesiac september, situácia v októbri bude obdobná ako v septembri a teda predpokladáme, že školy zvládnu aj situáciu, kedy bude refundácia zrealizovaná až v októbri.

**Otázka č. 5**

***Škola dostane refundované finančné prostriedky na odmenu zamestnanca v sume 500 € vrátane odvodov alebo 500 € odmena pre zamestnanca plus odvody za zamestnávateľa ?***

***Odpoveď:***

Ministerstvo školstva poskytne finančné prostriedky 500 € na odmenu zamestnanca a k tomu odvody za zamestnávateľa.

Finančné prostriedky za vyplatené odmeny a príslušné odvody zamestnávateľa budú školám refundované na základe údajov o vyplatených finančných prostriedkoch na uvedený účel, ktoré si ministerstvo školstva pozbiera zo škôl prostredníctvom elektronického formulára. Elektronický formulár je potrebné vyplniť do 9.9.2022.

**Otázka č. 6**

***Máme zamestnancov financovaných z Národného projektu MPC NP PoP2 v materských školách. Budú zohľadnené finančné prostriedky v elektronickom formulári aj pre týchto zamestnancov? MPC nám dalo vyjadrenie, že neposkytne finančné prostriedky na tieto odmeny.***

***Odpoveď:***

Školy v zriaďovateľskej pôsobnosti obcí, VUC, cirkevných a súkromných zriaďovateľov do počtu zamestnancov nebudú zadávať  zamestnancov platených z DPFO - originálne kompetencie ( MŠ, ŠKD, ŠJ, CVČ,...) do elektronického formulára. Na základe uvedeného sa nebudú zadávať do formulára ani zamestnanci prijatí v materskej škole z Národného projektu MPC NP PoP2 v materských školách.

**Otázka č. 7**

***Má nárok na odmenu zamestnanec, ktorý bol v roku 2022 práceneschopný (práceneschopnosť trvá od roku 2021), práceneschopnosť ukončil 31.07.2022 a potom dočerpával dovolenku a pracovné voľné z Kolektívnej zmluvy? Pracovný pomer končí 31.08.2022.***

***Odpoveď:***

Ak sú splnené podmienky podľa Dodatku č. 1 Kolektívnej zmluvy vyššieho stupňa na rok 2022 uvedeného v otázke č. 1, zamestnancovi prináleží odmena. Pre vznik nároku na odmenu musí zamestnanec v rozhodujúcom období  (1.1.2022 do 31.8.2022) vykonávať prácu aspoň v minimálnom rozsahu (1 deň).  Zároveň sa s uvedeným dôvodom vyplatenia odmeny spája aj kvalitatívna úroveň plnenia pracovných úloh.

**Otázka č. 8**

***Náš zamestnanec má v škole dva pracovné pomery. Jeden má na 100% úväzok ako učiteľ ZŠ a druhý na čiastočný úväzok - 25% ako ekonóm školy. Má nárok na odmenu 500€  z oboch pracovných pomerov, jednu úplnú odmenu v sume 500 € a druhú alikvotnú?***

***Odpoveď:***

Ak sú splnené podmienky podľa Dodatku č. 1 Kolektívnej zmluvy vyššieho stupňa na rok 2022 uvedeného v otázke č. 1, zamestnancovi prináleží odmena. V prípade, že má zamestnanec  uzatvorené dve pracovné zmluvy prináleží mu odmena z oboch pracovných pomerov.  Odmena poskytnutá za prácu vykonávanú v kratšom pracovnom čase sa pomerne kráti.

**Otázka č. 9**

***Sme súkromná škola, ktorá odmeňuje svojich zamestnancov podľa Zákonníka práce, poskytne nám ministerstvo školstva finančné prostriedky prostredníctvom dohodovacieho konanie na odmeny pre našich zamestnancov.***

***Odpoveď:***

Podľa Dodatku č. 1 ku Kolektívnej zmluve vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme na rok 2022, zamestnávateľ  poskytne zamestnancovi, ktorého pracovný pomer trvá ku dňa 31. augustu 2022 odmenu podľa § 20 ods. 1 písm. a) zákona o odmeňovaní v sume 500 eur.

Vzhľadom na to, že pri odmeňovaní zamestnancov nepostupujete podľa  zákona č. 553/2003 Z. z., ale podľa Zákonníka práce, nárok na finančné prostriedky na odmeny 500 €/zamestnanec Vám neprináleží. Z uvedeného dôvodu nemôžete požiadať o vyplatenie odmeny prostredníctvom dohodovacieho konania.

**Otázka č. 10**

***Od 25.08.2022 k nám nastupuje do práce nová pani učiteľka na 100% úväzok. Podľa usmernenia k odmene platí, že na odmenu má nárok v plnej výške 500 eur, aj keď vlastne odpracuje len 4 pracovné dni do 31.08.2022.***

***U predchádzajúceho zamestnávateľa (škola) trvá jej pracovný pomer do 31.08.2022, ale si tam čerpá dovolenku. U nás nastúpi do práce už počas čerpania dovolenky u predchádzajúceho zamestnávateľa, čiže nastáva situácia, kedy 31.08.2022 bude mať reálne 2 pracovné pomery - každý na 100% úväzok, pri ktorých spĺňa podmienky pre nárok na odmenu v plnej výške 500 eur.***

***Môžeme jej túto odmenu vyplatiť a následne si nárokovať refundáciu od štátu, ak ju bude mať vyplatenú aj u druhého zamestnávateľa? Čiže dostane spolu 1000,-eur ?***

***Odpoveď:***

Podľa Dodatku č.1 ku Kolektívnej zmluve vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme na rok 2022 zamestnávateľ „poskytne zamestnancovi, ktorého pracovný pomer trvá ku dňu 31. augustu 2022 odmenu podľa § 20 ods. 1 písm. a) zákona o obmeňovaní v sume 500 eur. Odmena  bude vyplatená vo výplatnom termíne za mesiac august 2022, najneskôr však do 31. decembra 2022. Ak zamestnanec vykonáva prácu v kratšom týždennom čase, ako je ustanovený týždenný pracovný čas u zamestnávateľa, odmena podľa prvej vety sa pomerne kráti.“

Pre vznik nároku na odmenu musí zamestnanec v rozhodujúcom období  (1.1.2022 do 31.8.2022) vykonávať prácu aspoň v minimálnom rozsahu (1 deň).  Zároveň zákon s uvedeným dôvodom odmeny spája aj kvalitatívnu úroveň plnenia pracovných úloh.

**Odporúčame, aby v situácii uvedenej v otázke, nový zamestnávateľ komunikoval s predchádzajúcim zamestnávateľom a overil si poskytnutie odmeny 500 € pre túto konkrétnu osobu. Ak odmenu poskytne zamestnávateľ, u ktorého pani učiteľka pracovala do 31. 8. 2022, potom je korektné, aby nový zamestnávateľ u ktorého zamestnanec pracuje iba niekoľko dní, odmenu duplicitne neposkytol.**

**Otázka č. 11**

***Máme zamestnancov financovaných z Národného projektu MPC NP PoP2 v základnej škole alebo strednej škole. Budú zohľadnené finančné prostriedky v elektronickom formulári aj pre týchto zamestnancov? MPC nám dalo vyjadrenie, že neposkytne finančné prostriedky na tieto odmeny.***

***Odpoveď:***

Školy do počtu zamestnancov do elektronického formulára budú zadávať aj zamestnancov, ktorí majú nárok na vyplatenie odmeny podľa Dodatku č.1 Kolektívnej zmluvy vyššieho stupňa na rok 2022 a sú financovaní z Národného projektu MPC NP PoP2 v základnej škole alebo strednej škole.

**Otázka č. 12**

***Máme zamestnancov financovaných z Plánu obnovy a odolnosti. Majú títo zamestnanci nárok na odmenu 500 €? Budú zohľadnené finančné prostriedky v elektronickom formulári aj pre týchto zamestnancov?***

***Odpoveď:***

Nárok na vyplatenie 500 € odmeny má každý zamestnanec, aj zamestnanec financovaný z finančných prostriedkov z Plánu obnovy a odolnosti, ak spĺňa podmienky podľa Dodatku č. 1 ku Kolektívnej zmluve vyššieho stupňa pre zamestnávateľov, ktorí
pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme na rok 2022.

Školy a štátne školské zariadenia do počtu zamestnancov do elektronického formulára budú zadávať aj zamestnancov, ktorí majú nárok na vyplatenie odmeny a sú financovaní z finančných prostriedkov z Plánu obnovy a odolnosti.

Ak zamestnanec financovaný z POO v materskej škole (napr. ako pomocný vychovávateľ alebo zdravotnícky pracovník) má nárok na odmenu 500 € podľa Dodatku č. 1 ku Kolektívnej zmluve vyššieho stupňa, zamestnávateľ je povinný mu ju vyplatiť do 31. decembra 2022. Tento zamestnanec nebude uvádzaný v elektronickom formulári, lebo je zamestnancom materskej školy financovanej z DPFO.